CELEX: 
Language: ro
Date: 2018-12-12 00:00:00
Title: REGULAMENTUL DELEGAT (UE) …/… AL COMISIEI de completare a Directivei 2014/53/UE a Parlamentului European și a Consiliului în ceea ce privește aplicarea cerințelor esențiale menționate la articolul 3 alineatul (3) litera (g) din directiva respectivă, cu scopul de a asigura localizarea apelantului în cazul comunicărilor de urgență efectuate de pe dispozitive mobile

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Practica actuală de stabilire a localizării apelantului în comunicațiile de urgență de pe telefoanele mobile se bazează pe poziționarea prin metoda „cell-ID”. Localizarea prin metoda „cell-ID” a fost utilizată pe scară largă de operatorii de rețele de telefonie mobilă în punerea în aplicare a directivei privind serviciul universal
                  1
               . Soluția de localizare a apelantului se bazează pe identificarea ariei de acoperire a turnului de telefonie mobilă care deservește un telefon mobil, iar acesta poate să nu fie neapărat cel mai apropiat turn de telefonie mobilă. Aria respectivă depinde de unghiul de acoperire și de raza celulei. Cea din urmă poate varia între 100 de metri și câțiva kilometri
                  2
               . În anumite cazuri, în special în munți și orașe, acest lucru poate duce la erori semnificative în ceea ce privește poziționarea apelanților de urgență.
            
            
               Între timp, în telefoanele mobile au fost încorporate capacități informatice avansate, care pot prelucra datele de localizare de la sistemele globale de navigație prin satelit (GNSS)
                  3
                și informațiile Wi-Fi și care permit o soluție ce ar oferi o localizare mai exactă a apelantului. O soluție de localizare a apelantului pe baza unui sistem hibrid care continuă să furnizeze poziționarea prin metoda „cell-ID”, împreună cu informațiile de localizare Wi-Fi și GNSS deja disponibile pe telefonul mobil al utilizatorului final ar aduce beneficii semnificative atât în situații de urgență în spații închise, cât și în aer liber. Soluțiile bazate pe poziționarea GNSS sunt deja utilizate pe scară largă în opt state membre ale UE și în țări terțe (de exemplu, în Statele Unite
                  4
               ).
            
            
               Utilizarea GNSS ar permite localizarea mai exactă a apelantului și ar face acțiunile de salvare mai rapide și mai eficace, optimizând în același timp folosirea resurselor pentru situații de urgență. Testele pe teren efectuate în patru state membre ale UE ca parte a unui proiect finanțat de UE au demonstrat existența unei diferențe reale de precizie a localizării prin metoda „cell-ID” și prin GNSS: precizia localizării prin metoda „cell-ID” a variat între 1,5 și 5 kilometri; precizia localizării GNSS a variat între 6 și 28 de metri
                  5
               . Diferența este semnificativă, întrucât în 2017 au fost efectuate 301 milioane de apeluri de urgență către serviciile de urgență. O mare majoritate (71 %) a acestor apeluri au fost efectuate de pe telefoane mobile
                  6
               .
            
            
               În temeiul articolului 3 alineatul (3) litera (g) din Directiva 2014/53/UE a Parlamentului European și a Consiliului din 16 aprilie 2014 privind armonizarea legislației statelor membre referitoare la punerea la dispoziție pe piață a echipamentelor radio și de abrogare a Directivei 1999/5/CE, Comisiei i-a fost delegată competența de a adopta acte delegate pentru a se asigura că echipamentele radio sunt compatibile cu anumite caracteristici care asigură accesul la serviciile de urgență.
            
            
               Făcând uz de această competență, prin prezentul regulament delegat, Comisia urmărește să precizeze și să clarifice clasele și categoriile vizate de articolul respectiv, pentru a se asigura că telefoanele mobile care pot fi ținute în mână și care au capacități informatice avansate (cunoscute în mod curent sub denumirea de „telefoane inteligente”, denumite în continuare „dispozitive mobile”) asigură accesul la serviciile de urgență.
            
            
               Acest lucru se va realiza prin impunerea obligației ca producătorii de dispozitive mobile să ofere soluții tehnice pentru recepționarea și prelucrarea datelor de localizare derivate din semnalele Wi-Fi, precum și a datelor de la GNSS compatibile și interoperabile cel puțin cu sistemul Galileo la care se face referire în Regulamentul (UE) nr. 1285/2013
                  7
                cu scopul de a eficientiza comunicațiile de urgență.
            
            
               Utilizarea unor constelații GNSS multiple mărește gradul de disponibilitate a poziționării de înaltă calitate, în special în medii dificile, unde semnalul radio nu garantează o acoperire completă, cum ar fi canioanele urbane. Pe străzile înguste, de exemplu, unde clădirile pot obstrucționa vederea către cer și vizibilitatea sateliților, fiecare semnal suplimentar de satelit primit de un dispozitiv poate îmbunătăți precizia poziționării
                  8
               .
            
            
               Galileo este singurul GNSS aflat sub control civil
                  9
                și este deținut de UE. Acesta oferă semnale de navigație continue și precise atât cetățenilor UE, cât și la nivel mondial, cu caracteristici unice, inclusiv cele utilizate în operațiuni de căutare și salvare
                  10
               , precum și servicii de înaltă precizie și autentificare
                  11
                pentru aplicațiile profesionale și specializate.
            
            
               Galileo va permite utilizatorilor GNSS de la nivel mondial să dispună de servicii de poziționare, de navigație și de sincronizare foarte fiabile
                  12
               , în special, dar nu numai, atunci când sunt utilizate împreună cu alte GNSS. Asigurarea disponibilității GNSS Galileo este relevantă pentru poziționarea pe baza telefonului mobil, având în vedere soliditatea și acuratețea sporite pe care le va oferi în comparație cu alte sisteme de localizare
                  13
                utilizate în mod izolat.
            
            
               În plus, strategia spațială a UE
                  14
                a identificat drept prioritară includerea sistemului Galileo în dispozitivele mobile. Măsurile care impun compatibilitatea cu Galileo ar fi similare cu cele adoptate în temeiul regulamentului eCall pentru accesarea numărului de urgență 112 pe baza sistemului eCall de la bordul vehiculului
                  15
               .
            
            
               Cerința de a permite localizarea pe baza semnalelor Wi-Fi ar permite localizarea mai exactă a utilizatorului final în cazurile în care datele de localizare GNSS ar putea să nu fie disponibile, cum ar fi, de exemplu, în situațiile de urgență în spații închise
                  16
               .
            
            
               Cerința de a pune la dispoziție pentru transmitere informațiile de la GNSS și de la rețeaua Wi-Fi ar permite punerea în aplicare efectivă în comunicațiile de urgență, ținând seama de metodele fezabile din punct de vedere tehnic care există deja. O astfel de metodă fezabilă din punct de vedere tehnic, cunoscută sub denumirea de Advanced Mobile Location (AML), transmite informațiile GNSS/Wi-Fi/cell-ID disponibile pe telefonul inteligent al apelantului prin intermediul serviciului de mesaje scurte (SMS) către centrul de preluare a apelurilor de urgență (PSAP). AML este deja în uz în opt state membre ale UE - Regatul Unit (UK), Estonia, Lituania, Belgia, Irlanda, Finlanda, Malta și Austria. Utilizarea lui se bazează pe un raport tehnic publicat de Institutul European de Standardizare în Telecomunicații (ETSI)
                  17
               . Raportul tehnic vizează GPS și Galileo. Funcționalitatea AML este compatibilă cu sistemele de operare care funcționează pe mai mult de 95 % din toate telefoanele inteligente din Europa
                  18
               .
            
            
               Se preconizează că impactul asupra producătorilor de dispozitive mobile va fi minim, deoarece vizează telefoanele mobile care sunt deja compatibile cu GNSS. Aproape toate telefoanele inteligente noi aflate în prezent pe piață au funcționalitate GNSS. Agenția pentru Sistemul Global de Navigație prin Satelit European (GSA) estimează că, în 2017, 82 % din telefoanele mobile au fost dotate cu GNSS. Această cifră ar trebui să ajungă la aproape 100 % până în 2020, înainte ca acest act legislativ să devină aplicabil.
            
            
               Principalii producători de chipseturi pentru telefoane inteligente oferă chipuri compatibile cu Galileo, iar din 2016 sunt disponibile pe piață telefoane inteligente care utilizează Galileo
                  19
               . Conform studiului HELP112, costurile legate de includerea sistemului Galileo ar fi neglijabile, deoarece nu necesită o componentă hardware specifică
                  20
               . Toți marii producători de telefoane mobile au adăugat Galileo pe telefoanele lor (de exemplu, Apple, Sony, Samsung și Huawei)
                  21
               .
            
            
               Prin urmare, regulamentul delegat ar consolida tendințele actuale ale pieței prin securitate juridică sporită. În special, statele membre care investesc în prezent pentru ca PSAP să poată primi datele de localizare a apelantului de pe dispozitive mobile au nevoie de securitate juridică care să garanteze că producătorii de dispozitive mobile vor oferi și vor continua să ofere funcționalitatea de transmitere a datelor de localizare a apelantului
                  22
               .
            
            
               Regulamentul delegat va contribui la o mai mare uniformitate a accesului la servicii de urgență rapide și eficace în toate statele membre ale UE.
            
            
               În temeiul Directivei asupra confidențialității și comunicațiilor electronice
                  23
               , statele membre pot adopta dispoziții specifice pentru a permite furnizorilor de servicii de comunicații electronice să ofere acces la datele de localizare pentru serviciile de urgență fără acordul prealabil al utilizatorului sau abonatului în cauză.
            
         
         
            
               Se preconizează că prezentul regulament delegat nu va crește sarcina administrativă a producătorilor de dispozitive mobile, dat fiind că aceștia au inclus deja AML și GNSS în astfel de dispozitive. Funcționalitatea GNSS nu are niciun impact asupra operatorilor de telefonie mobilă, deoarece soluția este bazată pe telefonul inteligent
                  24
               .
            
            
               De asemenea, aceasta nu ar avea consecințe financiare asupra bugetului UE.
            
            
               2.CONSULTĂRI ÎNAINTEA ADOPTĂRII ACTULUI
            
            
               În mai multe rânduri, Comisia a abordat părțile interesate în ceea ce privește aspectul care ține de asigurarea compatibilității telefoanelor mobile cu Galileo în scopul apelurilor de urgență.
            
            
               La 7 mai 2014, a avut loc o audiere publică pentru a colecta informații și contribuții din partea părților interesate implicate în furnizarea de asistență de urgență ca răspuns la apelurile la numărul 112 în ceea ce privește posibilitatea de a permite telefoanelor mobile să determine localizarea apelantului prin intermediul GNSS, în special Galileo, și să o transmită PSAP
                  25
               .
            
            
               O mare majoritate a părților interesate a fost în favoarea măsurilor de consolidare a securității juridice, pentru a promova utilizarea localizării apelantului prin GNSS și pentru a asigura un serviciu prompt, eficace și uniform pentru public. Părțile interesate au considerat că acest lucru ar garanta, de asemenea, independența UE, crucială în situații de urgență.
            
            
               În perioada 18 aprilie - 12 iulie 2016 a avut loc o consultare publică înainte de adoptarea strategiei spațiale. Consultarea a fost adresată părților interesate din sectorul public și privat, din industrie, inclusiv întreprinderilor mici și mijlocii (IMM-uri), din domeniul cercetării și din mediul academic din Europa, precum și cetățenilor care au dorit să își împărtășească opiniile cu privire la viitoarea strategie spațială. Utilizarea sistemului Galileo pentru apelurile de urgență (E112) a fost percepută ca foarte utilă, majoritatea părților interesate răspunzând că localizarea apelantului ar fi mai precisă dacă s-ar utiliza datele de localizare GNSS, inclusiv Galileo
                  26
               .
            
            
               Regulamentul delegat nu a făcut obiectul unei evaluări a impactului, deoarece clarifică pur și simplu alte acte legislative care au făcut obiectul unor evaluări ale impactului: Directiva privind serviciul universal
                  27
               , Codul european al comunicațiilor electronice
                  28
                și Directiva privind echipamentele radio
                  29
               . În plus, statele membre au deja obligația, în temeiul Directivei privind serviciul universal, iar în viitor în temeiul Codului european al comunicațiilor electronice, de a se asigura că sunt furnizate informațiile privind localizarea. Prezentul regulament delegat oferă securitatea juridică necesară implementării unei soluții eficiente de localizare a apelantului. O soluție tehnică ce încorporează informații bazate pe GNSS și pe semnalul Wi-Fi a fost deja anticipată de piață și este acum disponibilă în cazul a peste 95 % din toate telefoanele inteligente. Producătorii de telefoane inteligente se confruntă cu costuri neglijabile, deoarece soluția este bazată pe software.
            
            
               Regulamentul delegat a fost prezentat statelor membre la reuniunile din 14 noiembrie 2017
                  30
                și 14 martie 2018
                  31
                ale Grupului de experți pentru politica spațială. De asemenea, a fost prezentat statelor membre și industriei de profil în cadrul reuniunilor Comitetului pentru evaluarea conformității și supravegherea pieței telecomunicațiilor (TCAM) din 1 decembrie 2017
                  32
                și 16 aprilie 2018
                  33
               .
            
            
               3.ELEMENTELE JURIDICE ALE ACTULUI DELEGAT
            
            
               În conformitate cu articolul 290 din Tratatul privind funcționarea Uniunii Europene (TFUE), prezentul Regulament delegat al Comisiei completează Directiva 2014/53/UE, în special articolul 3 alineatul (3) litera (g).
            
            
               În conformitate cu articolul 3 alineatul (3) litera (g) din Directiva 2014/53/UE, Comisia este împuternicită să adopte acte delegate privind categorii sau clase de echipamente radio, pentru a se asigura că echipamentele radio sunt compatibile cu anumite caracteristici care asigură accesul la serviciile de urgență.
            
            
               Scopul regulamentului delegat, bazat pe articolul 3 alineatul (3) litera (g) din Directiva 2014/53/UE, este de a preciza caracteristicile, clasele și categoriile care fac obiectul articolului respectiv.
            
            
               Regulamentul delegat va preciza că telefoanele mobile care pot fi ținute în mână și care au capacități informatice avansate („dispozitive mobile”, denumite în mod obișnuit „telefoane inteligente”), intră sub incidența articolului 3 alineatul (3) litera (g).
            
            
               Obiectivul este de a garanta că aceste dispozitive mobile sunt compatibile cu soluțiile tehnice care permit recepționarea și prelucrarea datelor de localizare bazate pe semnale Wi-Fi, precum și a datelor de la sistemele globale de navigație prin satelit compatibile și interoperabile cel puțin cu sistemul Galileo la care se face referire în Regulamentul (UE) nr. 1285/2013 cu scopul de a eficientiza comunicațiile de urgență.
            
            
               REGULAMENTUL DELEGAT (UE) …/… AL COMISIEI
            
            
               din 12.12.2018
            
            
               de completare a Directivei 2014/53/UE a Parlamentului European și a Consiliului în ceea ce privește aplicarea cerințelor esențiale menționate la articolul 3 alineatul (3) litera (g) din directiva respectivă, cu scopul de a asigura localizarea apelantului în cazul comunicărilor de urgență efectuate de pe dispozitive mobile
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
         
         
            
               având în vedere Directiva 2014/53/UE a Parlamentului European și a Consiliului din 16 aprilie 2014 privind armonizarea legislației statelor membre referitoare la punerea la dispoziție pe piață a echipamentelor radio și de abrogare a Directivei 1999/5/CE
                  34
               , în special articolul 3 alineatul (3),
            
            
               întrucât:
            
            
               (1)După cum se menționează în considerentul 14 din Directiva 2014/53/UE, echipamentele radio pot avea un rol esențial în asigurarea accesului la serviciile de urgență și, prin urmare, ar trebui, în cazurile corespunzătoare, să fie concepute astfel încât să dispună de caracteristicile necesare pentru a avea acces la serviciile respective.
            
            
               (2)Sistemul instituit în cadrul programului Galileo în temeiul Regulamentului (UE) nr. 1285/2013 al Parlamentului European și al Consiliului
                  35
                este un sistem global de navigație prin satelit („GNSS”) deținut și controlat în totalitate de Uniune, care asigură un serviciu de poziționare extrem de precis sub control civil. Sistemul Galileo poate fi utilizat în combinație cu alte GNSS.
            
            
               (3)Strategia spațială pentru Europa
                  36
               , adoptată în 2016, anunță măsuri prin care se introduce utilizarea serviciilor de poziționare și de navigație Galileo pe telefoanele mobile.
            
            
               (4)În concluziile sale din 5 decembrie 2017
                  37
               , Consiliul sprijină dezvoltarea unei piețe puternice în aval pentru aplicațiile și serviciile bazate pe date spațiale și subliniază că ar trebui luate măsuri adecvate, inclusiv de reglementare, acolo unde este cazul, pentru a se obține compatibilitatea deplină a dispozitivelor vândute în Uniune cu sistemul Galileo și pentru a se încuraja utilizarea dispozitivelor compatibile cu Galileo pe piața mondială.
            
            
               (5)Directiva 2002/22/CE a Parlamentului European și a Consiliului
                  38
                prevede utilizarea numărului european unic pentru apeluri de urgență („112”) în întreaga Uniune și obligă statele membre să se asigure că întreprinderile care furnizează utilizatorilor finali un serviciu de comunicații electronice pentru apelurile inițiate către un număr sau mai multe numere din planul național de numerotare pun informațiile privind localizarea apelantului la dispoziția autorităților care gestionează apelurile de urgență cel puțin către numărul european unic pentru apeluri de urgență „112”.
            
            
               (6)Telefoanele mobile care pot fi ținute în mână și care au capacități informatice avansate („dispozitive mobile”) reprezintă categoria de echipamente radio de telecomunicații cel mai des utilizată în Uniune pentru apelarea numărului european unic pentru apeluri de urgență „112”.
            
            
               (7)Nivelul de precizie în ceea ce privește amplasarea echipamentelor radio care accesează serviciile de urgență joacă un rol esențial în asigurarea eficacității accesului necesar la aceste servicii. În prezent, locația apelantului în cazul comunicațiilor de urgență de pe dispozitivele mobile este stabilită folosind informația cell-ID bazată pe aria de acoperire a turnului de telefonie mobilă care deservește dispozitivul mobil. Aria de acoperire a unui turn de telefonie mobilă variază între 100 m și câțiva kilometri. În anumite cazuri, în special în munți, în orașe și în clădirile mari acest lucru poate duce la erori semnificative în localizarea apelanților la serviciile de urgență. 
            
            
               (8)Identificarea locației apelantului bazată pe informațiile cell-ID completate cu informații Wi-Fi și GNSS permite o localizare mult mai exactă a apelantului, iar intervențiile de salvare pot fi astfel mai rapide și mai eficiente, optimizându-se resursele.
            
            
               (9)Soluțiile de localizare a apelantului bazate pe poziționarea GNSS au fost deja introduse în opt state membre și în anumite țări terțe.
            
            
               (10)În ceea ce privește sistemele eCall bazate pe serviciul 112 instalate la bordul vehiculelor, Regulamentul (UE) 2015/758 al Parlamentului European și al Consiliului
                  39
                prevede deja că receptoarele sistemelor respective trebuie să fie compatibile cu serviciile de poziționare furnizate de sistemele Galileo și EGNOS.
            
            
               (11)Din motivele expuse, dispozitivele mobile ar trebui să se încadreze, de asemenea, în categoria echipamentelor radio care sunt compatibile cu anumite caracteristici care asigură accesul la serviciile de urgență menționate la articolul 3 alineatul (3) litera (g) din Directiva 2014/53/UE. Dispozitivele mobile noi ar trebui să aibă capacitatea de a oferi acces la informațiile de localizare Wi-Fi și GNSS în comunicațiile de urgență, iar funcția de poziționare a locației ar trebui să fie compatibilă cu serviciile furnizate de programul Galileo și să funcționeze corelat cu acestea. 
            
            
               (12)Directiva 2014/53/UE se limitează la formularea cerințelor esențiale. Pentru a facilita evaluarea conformității cu aceste cerințe, directiva prevede o prezumție de conformitate pentru echipamentele radio care respectă standardele armonizate voluntare adoptate în conformitate cu Regulamentul (UE) nr. 1025/2012 al Parlamentului European și al Consiliului
                  40
                în scopul formulării specificațiilor tehnice detaliate ale cerințelor respective.
            
            
               (13)Comitetul European pentru Standardizare în Electrotehnică (CENELEC) și Institutul European de Standardizare în Telecomunicații (ETSI) au fost invitate să elaboreze, în sprijinul punerii în aplicare a articolului 3 din Directiva 2014/53/UE, standarde armonizate pentru echipamentele radio (M/536)
                  41
               .
            
            
               (14)Operatorilor economici ar trebui să li se acorde o perioadă de timp suficientă pentru a efectua adaptările necesare la dispozitivele mobile pe care intenționează să le introducă pe piață. Nicio dispoziție din prezentul regulament nu ar trebui interpretată ca împiedicând operatorii economici să se conformeze de la data intrării în vigoare. 
            
            
               (15)Comisia a organizat consultări adecvate, inclusiv la nivel de experți, în timpul lucrărilor pregătitoare ale măsurilor prevăzute în prezentul regulament și a consultat Grupul de experți pentru politica spațială în cadrul reuniunilor sale din 14 noiembrie 2017 și 14 martie 2018,
            
            
               ADOPTĂ PREZENTUL REGULAMENT:
            
            
               Articolul 1
            
            
               1.Cerințele esențiale prevăzute la articolul 3 alineatul (3) litera (g) din Directiva 2014/53/UE se aplică telefoanelor mobile care pot fi ținute în mână, cu funcții similare cu cele ale unui computer din punct de vedere al capacității de tratare și stocare a datelor.
            
         
         
            
               2.Respectarea dispozițiilor de la alineatul (1) se va asigura prin soluții tehnice pentru recepționarea și prelucrarea datelor Wi-Fi și a datelor de la sistemele globale de navigație prin satelit compatibile și interoperabile cel puțin cu sistemul Galileo la care se face referire în Regulamentul (UE) nr. 1285/2013, precum și pentru punerea la dispoziție a datelor respective pentru a fi transmise în cadrul comunicațiilor în situații de urgență.
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Se aplică de la [36 luni de la intrarea sa în vigoare].
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 12.12.2018
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        Directiva 2002/22/CE a Parlamentului European și a Consiliului din 7 martie 2002 privind serviciul universal și drepturile utilizatorilor cu privire la rețelele și serviciile electronice de comunicații (directiva privind serviciul universal).
               
               
                  
                     (2)
                  
                        HELP112, un studiu finanțat de Comisia Europeană, disponibil la adresa: 
                  https://ec.europa.eu/growth/content/help112-project_en
               
               
                  
                     (3)
                  
                        Poziționare geospațială autonomă cu acoperire globală. Sistemele GNSS sau sistemele globale de navigație prin satelit permit receptoarelor electronice să îți stabilească locația (longitudine, latitudine și altitudine)
               
               
                  
                     (4)
                  
                        A se vedea imaginea de ansamblu furnizată în studiul HELP 112.
               
               
                  
                     (5)
                  
                        Studiul HELP112.
               
               
                  
                     (6)
                  
                        
                  https://ec.europa.eu/digital-single-market/en/news/implementation-european-emergency-number-112-results-eleventh-data-gathering-round
                   
               
               
                  
                     (7)
                  
                  
                        Sistemele GNSS europene sunt:
                  
                  
                     - EGNOS, un sistem de augmentare care îmbunătățește precizia GPS și furnizează informații cu privire la fiabilitatea sa în Europa;
                  
                  
                     -Galileo, sistemul european global de navigație prin satelit, utilizabil în combinație cu alte GNSS și care asigură un serviciu de poziționare de înaltă precizie sub control civil.
                  
                  
                     Ambele se află sub controlul civil al UE și sunt gratuite, cf. Regulamentul (UE) nr. 1285/2013 al Parlamentului European și al Consiliului din 11 decembrie 2013 privind punerea în aplicare și exploatarea sistemelor europene de radionavigație prin satelit.
                  
               
               
                  
                     (8)
                  
                        Studiul HELP112.
               
               
                  
                     (9)
                  
                        
                  https://www.gsc-europa.eu/galileo-overview/what-is-galileo
               
               
                  
                     (10)
                  
                        
                  https://www.gsa.europa.eu/european-gnss/galileo/services/galileo-search-and-rescue-sar-service
                   
               
               
                  
                     (11)
                  
                        Decizia de punere în aplicare (UE) 2018/321 a Comisiei din 2 martie 2018 de modificare a Deciziei de punere în aplicare (UE) 2017/224 de stabilire a specificațiilor tehnice și operaționale care permit serviciului comercial oferit de sistemul constituit în cadrul programului Galileo să răspundă funcțiunii vizate la articolul 2 alineatul (4) litera (c) din Regulamentul (UE) nr. 1285/2013 al Parlamentului European și al Consiliului.
               
               
                  
                     (12)
                  
                        
                  https://www.gsc-europa.eu/electronic-library/performance-reports
               
               
                  
                     (13)
                  
                        
                  https://www.gsc-europa.eu/electronic-library/performance-reports
               
               
                  
                     (14)
                  
                        COM (2016) 705 final „O strategie spațială pentru Europa”.
               
               
                  
                     (15)
                  
                  
                        Articolul 5 alineatul (4), Regulamentul (UE) 2015/758 al Parlamentului European și al Consiliului din 29 aprilie 2015 privind cerințele de omologare de tip pentru instalarea sistemului eCall bazat pe serviciul 112 la bordul vehiculelor și de modificare a Directivei 2007/46/CE.
                  
               
               
                  
                     (16)
                  
                        Studiul HELP112. 
               
               
                  
                     (17)
                  
                        
                  http://www.etsi.org/deliver/etsi_tr/103300_103399/103393/01.01.01_60/tr_103393v010101p.pdf
                   
               
               
                  
                     (18)
                  
                        Surse disponibile la: 
                  https://www.apple.com/newsroom/2018/03/ios-11-3-is-available-today/
                  ; 
                  https://blog.google/topics/google-europe/helping-emergency-services-find-you/
                  ; 
                  https://ec.europa.eu/growth/content/help112-project_en
               
               
                  
                     (19)
                  
                        Pentru o listă actualizată a telefoanelor care includ Galileo, vă rugăm să consultați: 
                  www.usegalileo.eu
                   
               
               
                  
                     (20)
                  
                        A se vedea Analiza costuri-beneficii din cadrul studiului din HELP112.
               
               
                  
                     (21)
                  
                        Pentru o listă actualizată a telefoanelor care includ Galileo, vă rugăm să consultați: 
                  www.usegalileo.eu
               
               
                  
                     (22)
                  
                        A se vedea Analiza costuri-beneficii din cadrul studiului din HELP112.
               
               
                  
                     (23)
                  
                        Directiva 2002/58/CE a Parlamentului European și a Consiliului din 12 iulie 2002 privind prelucrarea datelor personale și protejarea confidențialității în sectorul comunicațiilor publice (Directiva asupra confidențialității și comunicațiilor electronice).
               
               
                  
                     (24)
                  
                        A se vedea Analiza costuri-beneficii din cadrul studiului din HELP112.
               
               
                  
                     (25)
                  
                        
                  https://www.gsc-europa.eu/news/how-to-enable-better-location-for-emergency-calls-galileo-and-112
               
               
                  
                     (26)
                  
                        Consultarea părților interesate este disponibilă la adresa: 
                  https://ec.europa.eu/growth/content/public-consultation-space-strategy-europe-0_en
                   
               
               
                  
                     (27)
                  
                        Directiva 2002/22/CE a Parlamentului European și a Consiliului din 7 martie 2002 privind serviciul universal și drepturile utilizatorilor cu privire la rețelele și serviciile electronice de comunicații. 
               
               
                  
                     (28)
                  
                        Propunerea de directivă a Parlamentului European și a Consiliului de instituire a Codului european al comunicațiilor electronice (reformare), COM(2016)590.
               
               
                  
                     (29)
                  
                        Directiva 2014/53/UE a Parlamentului European și a Consiliului din 16 aprilie 2014 privind armonizarea legislației statelor membre referitoare la punerea la dispoziție pe piață a echipamentelor radio și de abrogare a Directivei 1999/5/CE. Directiva 2014/53/UE privind echipamentele radio.
               
               
                  
                     (30)
                  
                        
                  http://ec.europa.eu/transparency/regexpert/index.cfm?do=groupDetail.groupDetaigroupIDl&=2486
                  
               
               
                  
                     (31)
                  
                        
                  http://ec.europa.eu/transparency/regexpert/index.cfm?do=groupDetail.groupDetail&groupID=2486
                  
               
               
                  
                     (32)
                  
                        
                  https://circabc.europa.eu/w/browse/552ffe2a-3176-47d7-8725-92d4a5dd5a4f
               
               
                  
                     (33)
                  
                        
                  Ibidem.
               
               
                  
                     (34)
                  
                        JO L 153, 22.5.2014, p. 62.
               
               
                  
                     (35)
                  
                        Regulamentul (UE) nr. 1285/2013 al Parlamentului European și al Consiliului din 11 decembrie 2013 privind punerea în aplicare și exploatarea sistemelor europene de radionavigație prin satelit și de abrogare a Regulamentului (CE) nr. 876/2002 al Consiliului și a Regulamentului (CE) nr. 683/2008 al Parlamentului European și al Consiliului (JO L 347, 20.12.2013, p. 1). 
               
               
                  
                     (36)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor - O strategie spațială pentru Europa, [COM (2016) 705 final].
               
               
                  
                     (37)
                  
                  
                        Concluziile Consiliului din 5 decembrie 2017 privind „Evaluarea la jumătatea perioadei a programelor Galileo și EGNOS și a performanțelor Agenției GNSS European”, 15435/17.
                  
               
               
                  
                     (38)
                  
                        Directiva 2002/22/CE a Parlamentului European și a Consiliului din 7 martie 2002 privind serviciul universal și drepturile utilizatorilor cu privire la rețelele și serviciile electronice de comunicații (directiva privind serviciul universal) (JO L 108, 24.4.2002, p. 51).
               
               
                  
                     (39)
                  
                        Regulamentul (UE) 2015/758 al Parlamentului European și al Consiliului din 29 aprilie 2015 privind cerințele de omologare de tip pentru instalarea sistemului eCall bazat pe serviciul 112 la bordul vehiculelor și de modificare a Directivei 2007/46/CE (JO L 123, 19.5.2015, p. 77).
               
               
                  
                     (40)
                  
                        Regulamentul (UE) nr. 1025/2012 al Parlamentului European și al Consiliului din 25 octombrie 2012 privind standardizarea europeană, de modificare a Directivelor 89/686/CEE și 93/15/CEE ale Consiliului și a Directivelor 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE și 2009/105/CE ale Parlamentului European și ale Consiliului și de abrogare a Deciziei 87/95/CEE a Consiliului și a Deciziei nr. 1673/2006/CE a Parlamentului European și a Consiliului (JO L 316, 14.11.2012, p. 12).
               
               
                  
                     (41)
                  
                        Decizia de punere în aplicare a Comisiei C(2015) 5376 final din 4 august 2015 privind o solicitare de standardizare înaintată Comitetului European pentru Standardizare în Electrotehnică și Institutului European de Standardizare în Telecomunicații în ceea ce privește echipamentele radio în sprijinul Directivei 2014/53/UE a Parlamentului European și a Consiliului.